**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**01 Broj: 114-3559/12**

**23. novembar 2012. godine**

**B e o g r a d**

**ODBORU ZA SPOLjNE POSLOVE**

 U prilogu dostavljam Izveštaj narodnog poslanika, predsednika Odbora za dijasporu i Srbe u regionu Aleksandra Čotrića i člana Odbora dr Dijane Vukomanović o poseti Češkoj Republici od 20. do 22. novembra 2012. godine, sa molbom da ga Odbor razmotri i usvoji.

 **SEKRATAR ODBORA**

**Vesna Matić Vukašinović**

**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**01 Broj: 114-3559/12**

**23. novembar 2012. Godine**

**B e o g r a d**

**I Z V E Š T A J**

**o poseti narodnih poslanika Aleksandra Čotrića, predsednika Odbora za dijasporu i Srbe u regionu Narodne skupštine Republike Srbije i dr Dijane Vukomanović, člana Odbora Češkoj Republici povodom svečanog**

**otvaranja Srpske kuće u Pragu 21. novembra 2012. godine**

Na osnovu Odluke predsednika Narodne skupštine Republike Srbije 03 Broj 114-3559/12, a na poziv Saveza Srba u Rumuniji, smo, ja u svojstvu narodnog poslanika i predsednika Odbora za dijasporu i Srbe u regionu i dr Dijana Vukomanović u svojstvu narodnog poslanika i člana Odbora posetili Češku Republiku, Prag u periodu od 20. do 22. novembra 2012. godine.

U naznačenom periodu smo se sreli i razgovarali sa ambasadorom Republike Srbije u Češkoj Republici Majom Mitrović, konzulom Mirjanom Jeremić, predsednicom Srpskog udruženja „Sveti Sava“ u Češkoj mr Brankom Kubeš i srpskim privrednikom Petrom Marjanovićem, vlasnikom preduzeća „Mareks trejd“ iz Praga.

21. novembra tekuće godine, u Pragu je otvorena Srpska kuća, reprezentativni objekat na pet spratova u centru Praga, površine od preko 1.400 kvadatnih metara, u Sokolskoj ulici br. 18. u kojem će se nalaziti Srpski kulturno-informativni centar, sedište udruženja „Sveti Sava“ i redakcija časopisa srpske manjine u Češkoj „Srpska reč“.U Srpskoj kući biće smeštene biblioteka, fonoteka i kolekcija srpskih dokumentarnih i igranih filmova i serija. Srpsko udruženje „Sveti Sava“, udruženje srpske manjine u Češkoj Republici i Srpski kulturni cenatar u Pragu su , naime, ovu zgradu dobili pod najam od Grada Praga za svoje potrebe i realizaciju aktivnosti.

Objekat smo otvorili ja kao predsednik skupštinskog Odbora za dijasporu i Srbe u regionu i zamenik Vladine Kancelarije za saradnju sa dijasporom i Srbima u regionu Aleksandar Vlajković.

Skupu sam se obratio sa rečima: „Otvaramo objekat u kojem će biti organizovane izložbe, koncerti, književni susreti, predavanja, pozorišne predstave, filmske projekcije, nastupi kulturno-umetničkih društava, promocije knjiga i časopisa, autora i izvođača iz Srbije, Češke i drugih zemalja. Postojanje Srpske kuće u Pragu, u srcu Češke i srednje Evrope je od velikog značaja za srpsko rasejanje koje živi na ovim prostorima. Ova institucija doprineće očuvanju njihovog identiteta, jačanju veza sa matičnom državom i produbljivanju prijateljskih i partnerskih odnosa Srbije i Češke, kao i adekvatnom predstavljanju naučnih, kulturnih, prosvetnih, privrednih, turističkih, sportskih i drugih dostignuća srpskog naroda u Češkoj i matičnoj zemlji. Podsećam na brojne značajne Srbe koji su živeli, školovali se i radili u Pragu, poput jezičkog reformatora Vuka Stefanovića Karadžića, naučnika Nikole Tesle, slikara Milana Konjovića, Stojana Aralice, Jovana Bijelića i reditelja Emira Kusturice, Gorana Markovića, Gorana Paskaljevića, Srđana Karanovića, Slobodana Šijana...“ U govoru sam istakao zasluge predsednice Srpskog udruženja „Sveti Sava“ mr Branke Kubeš za dobijanje prostora od Grada Praga i otvaranje Srpske kuće. Izrazio sam zahvalnost Gradu Pragu, Vladi i Parlamentu Češke Republike što podržavaju aktivnosti srpske zajednice u ovoj zemlji i što su zvanično priznali status nacionalne manjine srpskom narodu, iako je malobrojan i nije autohton.

Ovim povodom narodni poslanik i član Odbora za dijasporu i Srbe u regionu dr Dijana Vukomanović uručila je Branki Kubeš državni grb Republike Srbije. Isto priznanje uručeno je i privredniku Petru Marjanoviću, vlasniku preduzeća „Mareks trejd“ iz Praga, za njegov dugogodišnji humanitarni rad, kao i zasluge što je Vlada Češke poklonila Beogradu desetak autobusa i tramvaja za potrebe gradskog prevoza.

Svečanosti otvaranja Srpske kuće su, pored ostalih, prisustvovali ambasador Srbije u Pragu Maja Mitrović, zvaničnici Ministarstva kulture Češke i Grada Praga, režiser filma „Oteto Kosovo“ Vaclav Dvoržak i druge ugledne ličnosti iz javnog, političkog i kulturnog života Praga, kao i predstavnici srpske zajednice u Češkoj Republici.

**Ocene i predlozi:**

Narodni poslanici Alekasandar Čotrić i dr Dijana Vukomanović smatraju da je učešće na otvaranju Srpske kuće u Pragu bilo značajno zbog razvijanja veza između Odbora za dijasporu i Srbe u regionu NS RS sa srpskom zajednicom u Češkoj Republici , kao i da će ova institucija doprineti očuvanju njihovog identiteta, jačanju veza sa matičnom državom i produbljivanju prijateljskih odnosa Srbije i Češke i adekvatnom predstavljanju naučnih, kulturnih, prosvetnih, privrednih, sportskih dostignuća srpskog naroda u Češkoj i matičnoj zemlji.

Narodni poslanici Alekasandar Čotrić i dr Dijana Vukomanović ocenjuju učešće na otvaranju Srpske kuće uspešnim i korisnim i ostaju na raspolaganju za dodatne informacije, ukoliko za to postoji interes.

**Narodni poslanici predlažu**:

* da Odbor za spoljne poslove razmotri i usvoji Izveštaj narodnih poslanika Aleksandra Čotrića i dr Dijane Vukomanović o poseti Češkoj Republici od 20. do 22.. novembra 2012. godine;
* da se Izveštaj radi informisanja dostavi predsedniku NS RS mr Nebojši Stefanoviću, svim članovima Odbora za dijasporu i Srbe u regionu, kao i generalnom sekretaru NS RS.
* da se Izveštaj, radi informisanja i eventualnog preduzimanja mera iz domena njihove nadležnosti, dostavi Ministarstvu kulture i informisanja.